ET Euroopa Liidu Teataja C 10/11

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

(2017/C 10/06)

Käesoleva dokumendi avaldamine annab õiguse esitada registreerimistaotluse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„MALATYA KAYISISI“

EÜ nr: TR-PDO-0005-01221–13.5.2014

KGT ( ) KPN ( X )

1. Nimetus

„Malatya Kayısısı“

2. Liikmesriik või kolmas riik

Türgi

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Nimetusega „Malatya Kayısısı“ tähistatakse sordi „Hacıhaliloğlu“ kuivatatud aprikoose. Hacıhaliloğlu aprikoosid on Rosaceae sugukonna alamsugukonna Prunus armeniaca L. sort.

Füüsikalised omadused

Värv: kollane

Niiskusesisaldus: maksimum 25 %

Kuivainesisaldus: miinimum 75 %

Vilja kuju ja tekstuur: ovaalse kuju ja paksu viljalihaga

Suurus:

Suurus 0 (Jumbo) 1 2 3 4 5 6 7 8 Suurim Väikseim Kuivatatud viljade arv kilogrammi kohta Kuni 80 81–100 101–120 121–140 141–160 161–180 181–200 201–220 Vähemalt 221

Keemilised omadused:

100 g kuivatatud aprikooside „Malatya Kayısısı“ koostis: vesi (maksimum) 25 %, energiasisaldus (miinimum) 200 kcal, suhkru üldsisaldus (miinimum) 50 %, toidu kiudaine (miinimum) 5 %, kaalium (K) (miinimum) 900 mg.

Organoleptilised omadused:

Aprikoosid „Malatya Kayısısı“ on tihke tekstuuri, küllusliku lõhna ja kõrge suhkrusisaldusega. Toode jätab magusa järelmaitse ning on magusa lõhnaga.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kõik protsessid (sh noorte viljapuude istutamine, kastmine, väetamine, lõikamine, saagikoristus, vääveldamine ja kuivatamine) peavad toimuma punktis 4 määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

3.6. Sellise toote märgistamise erieeskirjad, millele registreeritud nimetus viitab

Toote „Malatya Kayısısı“ pakendile tuleb loetavalt ja kustumatult kirjutada või trükkida järgmine teave:

— ärinimi ja aadress, lühinimi ja aadress või äriühingu registreeritud kaubamärk,

— partii number,

— kauba nimetus „Malatya Kayısısı“,

— suurus,

— järgmised tähised:

4. Geograafilise piirkonna täpne määratlus

Malatya piirkond asub Türgis Ida-Anatoolia piirkonnas Eufrati ülemjooksu valgalas geograafilistel koordinaatidel 38° 29′ 03″ põhjalaiust ja 38° 08′ 11″ idapikkust. Malatya piirkond koosneb pealinnast ja ringkondadest: Elazığ-Baskil, Kahramanmaraș-Elbistan, Sivas-Gürün ja Adıyaman-Gölbașı.

5. Seos geograafilise piirkonnaga

Toode „Malatya Kayısısı“ on saavutanud kõrgeima kvaliteeditaseme piiratud alal, kuhu kuulub Malatya linn ja selle ringkonnad vastavalt punktis 4 nimetatule. See geograafiline piirkond on koht, kus kõrge kvaliteediga toodet „Malatya Kayısısı“ valmistatakse ka kõige suuremates kogustes. Kõnealuse piirkonna ilmastiku ja mulla omadused on üksteisele väga sarnased ja selles kasvatatakse toote „Malatya Kayısısı“ jaoks kasutatavaid liike. Piirkondi, kus toote „Malatyas Kayısısı“ jaoks kasutatavaid aprikoose kasvatatakse, iseloomustavad kergelt leeliselised liivsavimullad ja suure lubjasisaldusega liivsavimullad, mille orgaanilise aine tase on madala ja keskmise vahel. Muldades, kus aprikoositaimed kasvavad, ei esine soolsuseprobleeme. Mulla üldine kasulik fosfori- ja muutuv kaaliumisisaldus on piisav ja kõrgel tasemel. Andmete keskmine väärtus saadi Malatya ja seda ümbritsevate piirkondade viljapuuaedadest võetud mullaproovide analüüsimise tulemusena.

Kõnealuses geograafilises piirkonnas, kus Malatya Kayısısı kuivatatud aprikoose toodetakse, on talved külmad (vähemalt –15 °C), kuid suved on kuumad ja kuivad. Aasta keskmine temperatuur on 14–15 °C. Tooteks „Malatya Kayısısı“ kasutatavate viljade valmimise ja kuivatamise hooajal on äärmiselt oluline, et temperatuur oleks 35–45 °C ja õhuniiskus umbes 25–30 %. Piirkonna keskmine sademete hulk on 350–400 mm. Viljade valmimise ja kuivatamise ajal peab ilm olema kuiv ja pilvitu, sest vihm on peamine tegur, mis põhjustab kuivatatud aprikooside kvaliteedi halvenemist. Toode „Malatya Kayısısı“ koosneb tihke tekstuuriga kollase värvuse, rikkaliku lõhna ja kõrge suhkrusisaldusega aprikoosidest. Teistest aprikoosidest saab toodet „Malatya Kayısısı“ kergesti eristada sellele iseloomuliku kordumatu lõhna ja maitse järgi. Seoses aprikooside kasvatamisega mängib olulist rolli eelkõige asjaolu, et ilmastikutingimused on viljade kuivatamiseks saagikoristuse ajal igati sobilikud (suhteline õhuniiskus on madal ja päikesevalgust on küllaldaselt). Kuivatatud aprikoose „Malatya Kayısısı“, mida valmistavad spetsialistid ja traditsioonilisi meetodeid viljelevad kogenud inimesed, saab eristada teistes piirkondades toodetud kuivatatud aprikoosidest.

Toote „Malatya Kayısısı“ jaoks kasutatavad aprikoosid on ideaalselt kohanenud tootmispiirkonna kliima- ja mullastikutingimustega. Peamised tegurid eristamaks seda piirkonda teistest aprikoosikasvatuse piirkondadest on kliima- ja mullastikutingimused, mis on nii aprikoosikasvatuse kui ka kõrge kvaliteediga toote „Malatya Kayısısı“ jaoks kasutatavate aprikooside kuivatamiseks ideaalsed. Nende puud vajavad kuivi ja kuumi suvesid ning niiskeid ja külmi talvi. Valdavalt kuumad ja kuivad kliimatingimused viljade arenemise ja kasvamise ajal on vajalikud suurema suhkrusisaldusega aprikooside kasvatamiseks. Suured päevase ja öise temperatuuri kõikumised viljade valmimise ajal aitavad samuti märkimisväärselt kaasa toote „Malatya Kayısısı“ suhkrusisalduse suurenemisele.

Malatyas kasvavad aprikoosipuud vajavad õitsemiseks ja viljade kandmiseks suhteliselt pikka talve, kus temperatuur on 1 100–1 600 tundi alla 7,2 °C. Lisaks kasvavad toote „Malatya Kayısısı“ jaoks kasutatavate aprikooside puud kõige paremini kergelt leeliselistes suure lubjasisaldusega liivsavimuldades (pH-tase on 7,5–8,5). Kõik kirjeldatud ökoloogilised omadused on Malatya provintsis igati sobilikud. Kvaliteetseimaid kuivatatud aprikoose „Malatya Kayısısı“ toodetakse eespool nimetatud piirkonnas, kuid kui nende jaoks kasutatavaid vilju püütakse kasvatada väljaspool seda piirkonda, väheneb lisaks toote kvaliteedile ka saak ja kuivatamisel saadav kogus. Võttes arvesse seda aspekti, võib tõdeda, et „Malatya Kayısısı“ puhul kasutatavate liikide kohanemisvõime on väike.

Ilm peab viljade valmimise ja kuivatamise hooajal olema kuiv ja pilvitu. Kõnealune eriline geograafiline piirkond kombinatsioonis sellega ideaalselt kohanenud kõrgekvaliteediliste aprikoosiliikidega teeb aprikoosid „Malatya Kayısısı“ teistest aprikoosidest erinevaks. Kui kasutatavaid liike püütakse kasvatada muudes piirkondades, halveneb vastavalt ökoloogiliste tingimuste muutumisele toote kvaliteet. Sellise halvenemise võib kokku võtta järgmiselt: väike saak ja lahustuvate kuivainete sisaldus, väiksemad viljad, väike kuivatamisel saadav kogus ja madal vilja kvaliteet. Need faktid näitavad, et Malatya piirkonnas kasvatatud aprikoosid on erinevad muudes piirkondades kasvatatud viljadest. Seoses aprikooside kasvatamisega on tähtsal kohal eelkõige asjaolu, et ilmastikutingimused on saagikoristuse ajal viljade kuivatamiseks igati sobilikud (suhteline õhuniiskus on madal ja päikesevalgust on küllaldaselt).

Aprikoose „Malatya Kayısısı“ on määratletud geograafilises piirkonnas toodetud aastatuhandeid. Pikkade aastate jooksul on aprikoose kasvatatud ning vilju koristatud, vääveldatud ja kuivatatud ikka samu traditsioonilisi, looduslikke meetodeid kasutades. Kõnealune toode on inimeste eludes alati tähtsal kohal olnud. Selle tootmisest on saanud selle piirkonna elanike jaoks tõeline kunst, mille tehnikat on neile õpetatud ja mida õpetatakse oma lastele juba maast madalast.

Nii saavad lapsed ülejäänud pere kõrval juba varases eas teavet aprikooside kasvatamise, koristamise, kuivatamise ja vääveldamise kohta, mis tähendab, et nemad viivad töö kvaliteedi traditsioone edasi ja tulevikus saavad neist spetsialiseerunud tootjad. Kõige olulisem tegur kõrgkvaliteetsete aprikooside kuivatamise juures on vääveldamine, mille viivad läbi kogemusega töötajad. See protsess nõuab erilist tööosavust, pingutust ja spetsialiseerumist.

Toode on Malatya provintsi jaoks väga tähtis. Toode „Malatya Kayısısı“ on selle provintsi sümboliks. Provintsi teiseks nimeks on „Maailma aprikoosipealinn“. Provintsis ja selle ringkondades kasutatakse toote „Malatya Kayısısı“ kujundit sümbolina linnaväljakutel. Lisaks on mõnel olulisel väljakul ka „Malatya Kayısısı“ kujusid. Veelgi enam, spetsiaalselt aprikooside jaoks korraldatakse igal aastal ka festivali nimega Malatya Kayısısı Festival, millega kaasneb mitmeid erinevaid üritusi.

Viide spetsifikaadi avaldamisele

(viitemääruse artikli 6 lõike 1 teine lõik)

—

(1) ELT L 343, 14.12.2012, lk 1.